En 22-årig mand og hans medsammensvorne, en 31-årig mand, kan muligvis se frem til at ruske tremmer det næste stykke tid. De blev søndag aften taget af politiet, efter de havde begået indbrud hos et lager på Saltebakken 29 i Frederikshavn, med flere stjålne ting fra lageret. Det oplyser vagtchef ved Nordjyllands Politi Per Jørgensen mandag morgen. De to mænd er nu på politigården i Aalborg, hvor de afventer nærmere afgørelse fra politiet. Indbruddet fandt sted omkring klokken 22 søndag aften. De to mænd var brudt ind på ejendommen, hvor ejeren af lageret kunne følge med i mændenes færden via et kamera, han havde installeret i lageret. Han kontaktede derfor straks politiet. Tilfældigvis havde en af politiets hundepatruljer netop overstået en opgave i Frederikshavn og blev kaldt ind sammen med to andre patruljer, oplyser Per Jørgensen. Det var derfor en smal sag for politiet at opspore de to mænd, der gemte sig i nærheden af lageret med flere tyvekoster. Per Jørgensen oplyser, at der er tale om to kendinge af politiet.

Opsummering:
En 22-årig mand og en 31-årig mand blev søndag aften fanget af politiet, kort efter de havde begået indbrud og stjålet flere ting fra et lager i Frederikshavn.